medieval-data/medieval-letters huggingface dataset:
CCCVI.  Ecclesiae S. Mariani Eugubinae canonicorum possessiones confirmat.   (Anno 1138, Mart. 23.) [UGHELLI,  Italia sacra,  I, 636.]
Author: Innocentius II

INNOCENTIUS episcopus, servus servorum Dei, dilectis filiis BENEDICTO praeposito, ejusque fratribus in ecclesia cathedralis sedis B. Mariani Eugubinae civitatis famulantibus, tam praesentibus quam futuris in perpetuum.

Piae postulatio voluntatis effectu debet prosequente compleri, ut et fidelis devotio laudabiliter enitescat, et utilitas postulata vires indubitanter assumat. Eapropter, dilecti in Domino filii, postulationibus vestris clementer impertimur assensum, et ecclesiam B. Mariani, in qua divinis estis obsequiis mancipati, apostolici privilegii pagina communimus, statuentes ut quascunque possessiones, quaecunque bona idem locus inpraesentiarum canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis in perpetuum et illibata permaneant; in quibus haec propriis duximus exprimenda vocabulis, plebem videlicet S. Joannis de Civitate, plebem S. Mariae Serrata, plebem de Lisciano, plebem S. Mariae de Gadiano, cum plebe S. Donati et S. Viriani, plebem S. Gervasii, curtem de Lavari, cum aliis omnibus ecclesiis, ac bonis praedictae ecclesiae pertinentibus. Decernimus ergo ut nulli omnino hominum liceat praefatam B. Mariani Ecclesiam temere perturbare, aut ejus possessiones auferre, vel ablatas retinere, minuere, seu quibuslibet fatigationibus molestare, sed omnia integra conserventur eorum, pro quorum gubernatione et sustentatione sunt concessa, usibus omnimodis profutura. Si qua igitur, etc. Amen. Ego Innocentius Catholicae Ecclesiae episcopus. Ego Conradus Sabinen. episcopus propria manu corroboravi. Ego Petrus card. presb. S. Susannae. Ego Bernardus presb. card. S. Crucis in Jerusalem. Ego Anselmus presb. card. S. Laurentii in Lucina. Ego Martinus presb. card. S. Stephani. Ego Oddo diac. card. S. Georgii. Ego Guido diac. card. SS. Cosmae et Damiani. Ego Guido diac. card. S. Adriani. Ego Boetius diac. card. SS. Viti et Modesti Ego Ivo diac. card. S. Mariae in Aquiro. Ego G. G. card. S. Angeli. Ego Gerardus diac. card. S. Mariae in Dominica. Datum Laterani per manus Aimerici S. R. E. cardinalis cancellarii, X Kal. Aprilis, indict. I, Incarn. Dominicae an. 1137, pontificatus vero D. Innocentii papae II an. IX
CCCIX.  Ad universos fideles in regno Constantinopolitano degentes.   (Anno 1138, Mart. 28.) [Eug. de ROZIÈRES,  Cartul. du Saint-Sépulcre,  p. 86]
Author: Innocentius II

INNOCENTIUS episcopus, servus servorum Dei, universis Dei fidelibus Latinis, qui sunt in exercitu regis Constantinopolitani vel in terra sua habitant, salutem et apostolicam benedictionem.

Quemadmodum particeps mercedis existit qui honorum operum se adjutorem praebet, ita qui nefario operi praestat auxilium a culpa liber esse non potest; agentes enim et consentientes par poena complectitur. Pro deliberatione Orientalis Ecclesiae et expiando Dei sanctuario Catholici et Deum timentes viri tam de ultramontanis partibus quam de Italia plurimum laborasse noscuntur, et diversis periculis maris et terrae seipsos opposuisse. Quod tandem, divina cooperante gratia, non sine multa humani sanguinis effusione ab infidelium servitute et dominatione liberata est et in Christianorum potestate redacta. Nunc autem, sicut accepimus, rex Constantinopolitanus, qui se ab unitate Ecclesiae dividit et beato Petro, coelorum clavigero, qui princeps est apostolorum et Ecclesiae post Christum caput et fundamentum, inobediens est, Antiochiam caeterasque proximas civitates nititur occupare et suae dominationi subjicere. Quia igitur nostrum est cunctos fideles ad sinum matris suae Ecclesiae recolligere et ab illicitis prohibere, universitatem vestram rogamus, monemus atque praecipimus, et in peccatorum remissionem injungimus quatenus, si praefatus rex jam dictam Antiochiam vel alia loca, quae fideles Christiani possident, occupare vel impugnare praesumpserit, vos ab ipsius societate et servitio omnimodis subtrahatis, nec in tam praesumptuosa invasione opem ei et consilium praebeatis; alioquin damnationis suae vos noveritis esse participes. Data Laterani, V Kalendas Aprilis.
CCCXI.  Privilegium pro monasterio S. Martini de Campis.   (Anno 1138, April. 11.) [MARRIER,  Historia S. Martini de Campis,  p. 379.]
Author: Innocentius II

INNOCENTIUS episcopus, servus servorum Dei, dilectis filiis THEOBALDO priori et fratribus monasterii B. Martini in Campis tam praesentibus, quam futuris regulariter substituendis in perpetuum.

Quae piis et religiosis locis, largitione episcoporum, liberalitate regum conferuntur, libenti animo apostolicae sedis munimine roboramus. Eapropter, dilecti in Domino filii, ecclesiam de veteri Creceio cum atrio omnibusque suis appendiciis a venerabilibus fratribus nostris Burchardo Meldensi episcopo, vobis pia devotione donatam, et a Manasse ipsius successore postmodum confirmatam, vobis vestrisque successoribus et per vos monasterio B. Martini in perpetuum praesentis scripti pagina confirmamus; statuentes ut nulli omnino hominum liceat eamdem donationem infringere vel mutare, aut huic nostrae confirmationi ausu temerario contraire. Si quis autem hoc audaci praesumptione attentaverit, iram Dei omnipotentis et beatorum Petri et Pauli apostolorum ejus incurrat. Datum Laterani per manum Almerici S. Romanae Ecclesiae diaconi cardinalis et cancellarii, III Idus Aprilis, indictione I, Incarnationis Dominicae anno 1138, pontificatus vero domni Innocentii II papae anno IX.
CCCXIV.  Ad Chunradum Salzburgensis Ecclesiae archiepiscopum.   (Anno 1138, April. 30.) [HANSISIUS,  Germania sacra,  II, p. 948.]
Author: Innocentius II

INNOCENTIUS episcopus, servus servorum Dei, venerabili fratri nostro CHUNRADO archiepiscopo Salzburgensis Ecclesiae, salutem et apostolicam benedictionem.

Litteras fraternitatis tuae pro fratre nostro Reinberto, Brixinensi episcopo, ad nos transmissas benigne suscepimus, et licet ipse apud nos sinistra esset fama respersus, pro charitate tantum et reverentia personae tuae ipsum potius apostolica mansuetudine, quam justitiae rigore tractavimus, ac domum ad sedem suam cum gratia sanctae Romanae Ecclesiae et nostrarum interim prosecutione remisimus. Proinde fraternitatem tuam duximus commonendam, ut et ordinatio Brixinensis ecclesiae tibi specialiter incumbit, erga eumdem fratrem nostrum ita sollicitus et studiosus existas, quatenus ibi cooperante Domino dirigatur, ut neque nobis, neque tibi possit aliqua neglectu imputari jactura. De quiete autem, sive de vacatione, quam a sede apostolica postulasti, te exaudire non possumus, sed potius in remissionem peccatorum tibi injungimus, quatenus supra gregem tuum tanquam bonus pastor vigiles, et semel susceptam obedientiam, ita studeas conservare, ut cum Apostolo dicere valeas: Durum certamen certavi, cursum consummavi, fidem servavi; et cum apparuerit princeps pastorum, ab eo coronam immarcescibilem consequaris. De servitio autem Ecclesiae esto sollicitus, sicut nosti. Data Laterani II Kal. Maii . . . . .

Notes: ( Caetera legi non
possunt. )
CCCXIX.  Ad Alvisum episcopum Atrebatensem.--Significat se ejus et abbatis S. Vedasti litem Hugoni archiepiscopo Rothomagensi et aliis episcopis detulisse decernendam.   (Anno 1138, Jul. 3.) [BALUZ.,  Miscell.,  II, 164.]
Author: Innocentius II

INNOCENTIUS episcopus, servus servorum Dei, venerabili fratri ALVISO Atrebatensi episcopo, salutem et apostolicam benedictionem.

Querelam adversus abbatem Sancti Vedasti nobis expositam a tua fraternitate suscepimus, et de tam praesumptuosis ejus excessibus valde gravamur. Et quoniam crimen Simoniae et alia tam multa tam gravia quae intra Ecclesiam in personas religiosas dicitur commisisse, indiscussa manere non patimur, venerabilibus fratribus nostris Hugoni Rothomagensi archiepiscopo, Gosleno Suessionensi, Miloni Tervanensi, et Goffrido Catalaunensi episcopis haec ipsa examinanda et terminanda commisimus. Nos sane personam tuam et Ecclesiam tibi commissam diligere et honorare intendimus, atque dilectioni tuae in justitia deesse non volumus. Devotionem tuam laetari et Deo gratias exhibere optamus, quoniam et schismatis spurcitia ab urbe exterminata est, et pax sanctae Romanae Ecclesiae a superno Numine restituta. Data Albani V Non. Julii.
CCCXX.  Archiepiscopis, episcopis, abbatibus, clero principibusque et populo per Trevirensem, Moguntinam, Coloniensem, Magdeburgensem et Bremensem provinciam constitutis Alberonem, archiepiscopum Trevirensem, legatum sedis apostolicae constitutum nuntiat; cui ut obediant praecipit.   (Anno 1138, Jul. 17.) [GUNTHER,  Cod. diplom. Rh.-Mos.,  I, 229.]
Author: Innocentius II

INNOCENTIUS episcopus, servus servorum Dei, venerabilibus fratribus archiepiscopis, episcopis et dilectis filiis universis abbatibus, clero, principibus et populo per Treverensem, Maguntinam, Coloniensem, Madeburgensem, et Bremensem provinciam constitutis, salutem et apostolicam benedictionem.

Potestas atque administratio Ecclesiae Dei, et cura Christiani populi ab ipso Salvatore nostro Jesu Christo beato Petro apostolorum principi ejusque vicariis coelesti privilegio est commissa. Ipsi enim a Domino specialiter dictum est: Tu aliquando conversus confirma fratres tuos ; et: Quaecunque ligaveris super terram, erunt ligata et in coelo, et quaecunque solveris super terram, erunt soluta et in coelo . Hoc nimirum intuitu nos qui, licet indigni, in sede apostolica constituti, vices ejusdem coelorum clavigeri gerimus, fratribus nostris prope vel longe positis salubriter providere optamus, quatenus quibus praesentiam nostram exhibere non possumus, eis per ministros nostros vitae pabula ministremus. Hujus rei gratia venerabilem fratrem nostrum A. Treverensem archiepiscopum, virum utique sapientem, discretum, et in necessitatibus ecclesiasticis ab ineunte aetate probatum, in partem nostrae sollicitudinis assumpsimus, eumque in partibus vestris legatum sedis apostolicae constituimus. Mandamus itaque vobis, et praesentium auctoritate praecipimus quatenus eidem fratri nostro obedientiam et reverentiam deferatis, et pro celebrandis conventibus synodalibus ad ejus vocationem conveniatis, ut vestro fretus consilio et auxilio corrigenda corrigere, et quae recta sunt, cooperante Domino, valeat stabilire. Data Albani XVI Kal. Augusti.

Notes: (Luc. XXII) (Matth. XVI)
CCCXXI.  Ad Willelmum Hierosolymitanum patriarcham.--In causa Tyriae dioecesis.   (Anno 1138, Jul. 17.) [MANSI,  Concil.,  XXI, 394.]
Author: Innocentius II

INNOCENTIUS episcopus, servus servorum Dei, WILLELMO Hierosolymitano patriarchae, salutem et apostolicam benedictionem.

Quanto munificentiae supernae benignitas Hierosolymitanam Ecclesiam tuis temporibus altius sublimavit, tanto magis expedit personam tuam erga fratres suos humaniorem existere, et eos, qui tibi obedientiam exhibent, charitate mutua honorare. Proinde fraternitati tuae mandamus, quatenus venerabilem fratrem nostrum Fulcherium Tyrensem archiepiscopum, qui ex mandato sanctae Romanae Ecclesiae tibi obedit, fraterni amoris intuitu diligas et honores: sollicite providens, ne sibi gravamen aliquod inferas; vel sub obtentu hujuscemodi subjectionis, quae utique ex beneficio apostolicae sedis tibi et Ecclesiae Hierosolymitanae impenditur, Tyrensis Ecclesiae nobilis et famosa suae justitiae aut dignitatis patiatur aliquod detrimentum. Indignum est enim ut honor qui sibi, si ei obediret, ab Antiochia exhiberetur, a te vel tuis successoribus subtrahatur. Data Albani XVI. Kalend. Augusti.
CCCXXIII.  De subjectione quam debet Tyrensis Ecclesia ecclesiae Jerosolymitanae.   (Anno 1138, Jul. 28.) [Eug. DE ROZIÈRE,  Cartulaire du Saint-Sépulcre,  p. 4.]
Author: Innocentius II
Date:  [ULCHERO] [illelmo]

INNOCENTIUS episcopus, servus servorum Dei, venerabili fratri F, Tyrensi archiepiscopo, salutem et apostolicam benedictionem.

Totius Ecclesiae Dei, quae peregrinatur in terris, ordinatio et dispensatio beato Petro coelorum clavigero, ejusque vicariis est concessa; unde ei licuit semperque licebit pro qualitate rei et temporis episcopatus dividere, divisos conjungere, regnorum jura transferre, novas metropoles constituere, et metropolitanorum subjectionem primatibus pro sui arbitrii moderatione conferre. Nos igitur, praedecessorum nostrorum Romanorum pontificum vestigiis inhaerentes, Tyrensem Ecclesiam, quae olim Antiochenae subjecta exstitit, Jerosolymitanae subjacere statuimus, tibique ut venerabili fratri nostri W patriarchae, tanquam primati tuo, obedires litteris et viva voce praecipimus. Prohibemus itaque ne hac occasione in personam tuam interdicti vel excommunicationis sententiam promulgare Antiochenus patriarcha praesumat; quod si hoc attentare praesumpserit, irritum habeatur, nec habere nomen sententiae mereatur, neque Jerosolymitano patriarchae aliquam injuriam vel gravamen liceat fraternitati tuae inferre. Datum Albani V Kalendas Augusti.
CCCXXX.  Clerum Pisanum, Pistoriensem, Florentinum, Faesulanum, Lucanum, Volterranum, Senensem, monet ut excommunicationis sententiam in consules Pistorienses pronuntiatam et divulgent et observandam curent.   (Anno 1138, Dec. 4.) [ZACHARIA,  ibid.  ]
Author: Innocentius II

INNOCENTIUS episcopus, servus servorum Dei, fidelibus episcopis, abbatibus, clericis et laicis per Pisanum, Pistoriensem, Florentinum, Faesulanum, Lucanum, Vulterranum, et Senensem episcopatum constitutis, salutem et apostolicam benedictionem.

Perlatum est ad aures vestras quod consules Pistorienses in suam matrem Ecclesiam gravissime deliquerunt, eamque suis thesauris, postposita Dei reverentia, spoliaverunt; pro quo nimirum venerabilis frater noster A., ejusdem loci episcopus, in eos sententiam protulit: quia ergo juxta sacrae Scripturae vocem frater fratrem adjuvans, civitas munita et fortis, et proximorum mala debemus propria deputare, mandamus vobis atque praecipimus quatenus eidem fratri nostro et Pistoriensibus clericis in hoc viriliter assistatis, et sententiam quam idem episcopus jam in illos sacrilegos protulit, aut in antea canonice promulgaverit, per vestras parochias observetis et observari firmiter faciatis. Datum Romae secundo Nonas Decembris.
CCCXXXVI.  Monasteriis Praemonstratensibus immunitatem decimarum tribuit.   (Anno 1138, Dec. 21.) LEPAIGE,  Biblioth. Praem.,  p. 624.]
Author: Innocentius II

INNOCENTIUS episcopus, servus servorum Dei, dilectis filiis abbatibus, praepositis ac reliquis fratribus Praemonstratensis ordinis atque professis, tam praesentibus quam futuris in perpetuum

Decimas a populo sacerdotibus atque levitis esse solvendas divinae legis sanxit auctoritas. Caeterum a canonicis sive clericis communi vita viventibus nulla ratio sinit, ut episcopi vel personae quaelibet ecclesiasticae seu mundanae decimas de ipsorum laboribus propriis, vel nutrimentis accipiant, beato scilicet Gregorio magno et egregio doctore attestante atque dicente: « Communi vita viventibus de faciendis eleemosynis et exhibenda hospitalitate nobis quid erit dicendum, cum omne quod superest in piis causis debeant erogare? » Quamobrem praesentis scripti pagina sancimus et auctoritate apostolica constituimus, ut nulli episcopo, nulli ecclesiasticae saecularive personae licentia pateat, de laboribus quos propriis manibus sumptibusque colligitis, vel etiam de nutrimentis vestris, decimas a vobis exigere, nec quietem vestram occasione aliqua perturbare; sed potius ab hujusmodi vexationibus et exactionibus expediti, divino servitio diebus ac noctibus libera mente vacetis. Si quis autem ausu temerario contra hoc venire tentaverit, et praesumptionem suam satisfactione congrua non emendaverit, indignationem omnipotentis Dei et beatorum Petri et Pauli apostolorum ejus incurrat. Datum Laterani, XII Kalend. Januarii.
CCCXXXVII.  Privilegium pro ordine Praemonstratensi.   (Anno 1138, Dec. 21.) [LE PAIGE,  Biblioth. Praem.,  p. 624.]
Author: Innocentius II

INNOCENTIUS episcopus, servus servorum Dei, dilectis filiis abbatibus ac praepositis ordinis Praemonstratensis atque professis, salutem et apostolicam benedictionem.

Qui divina disponente clementia locum pastoris obtinere meretur, necesse habet non solum de sua, sed etiam de fratrum suorum salute sollicite cogitare. Certus existens quod sicut pro bonis operibus tam suis quam eorum qui sibi committuntur, retributionem a Domino et benedictionem accipiet. Ita e contrario, si, quod absit! vel ipse aberraverit, vel subditos suos exorbitare permiserit, sententiam damnationis incurret, quem etiam oportet medici vicem agere, ut quae cognoverit fovenda confoveat, et quae viderit amputanda ferro discretionis abscidat. Hoc nimirum intuitu constituimus ut, si aliquis abbatum vestri ordinis atque professionis, sive Praemonstratae Ecclesiae, sive alterius loci, quod Deus avertat! in crimine fuerit deprehensus, aut prorsus inutilis in officio apparuerit, communi omnium vestrum, vel etiam majoris et sanioris partis consilio, hujuscemodi deponendi, et loco ejus alium subrogandi ex nostra concessione habeatis liberam facultatem. Datum Laterani, XII Kalend. Januarii.
CCCXLI.  Ad Manassem Meldensem episcopum.   (Anno 1138.) [DUPLESSIS,  Histoire de Meaux,  l. II, p. 33.]
Author: Innocentius II

INNOCENTIUS episcopus, servus servorum Dei, venerabili fratri MANASSE Meldensi episcopo, ejusque successoribus canonice promovendis, in perpetuum.

Suscepti regiminis cura nos admonet, ita disponente Domino, erga singulos attentam sollicitudinem atque vigilantiam adhibere, ut in ecclesiasticis dispositionibus nulla confusio inducatur, sed potius unicuique suum jus et propria dignitas conservetur. Hujus rei gratia, venerabilis frater, Manasses episcope, devotionem tuam erga sedem apostolicam attendentes, tuis desideriis debita benignitate impertimur assensum, et Meldensem Ecclesiam cui auctore Domino praesides, praesentis privilegii pagina communimus, et jus episcopale quod praedecessores tui tenuisse noscuntur in omnibus abbatiis, monasteriis, et ecclesiis quae infra Meldensem episcopatum sitae sunt, tibi tuisque successoribus confirmamus. Nulli ergo hominum liceat super hac nostra confirmatione te vel successores tuos temere perturbare, aut aliquam vobis exinde diminutionem vel contrarietatem inferre, etc. . . . . Datum Laterani anno Incarnationis Dominicae 1138.
CCCXLII.  Ad Walterum Augustensem episcopum.--Hortatur ut Engelscalcum abbatem Benedictoburanum cum fratribus in gratiam et communionem recipiat.   (Anno 1138.) [Pez,  Thes. Anecd.  III, III, 633.]
Author: Innocentius II

INNOCENTIUS episcopus, servus servorum Dei, venerabili fratri W. Augustensi episcopo, salutem et apostolicam benedictionem.

Noverit tua fraternitas quod E. Burensis monasterii abbas, et O. confrater suus, cum sedem apostolicam anno praeterito visitassent, ex mandato nostro a sententia qua eos alligaverat sunt soluti. Proinde per apostolica tibi scripta mandamus, atque mandando praecipimus quatenus omni dissimulatione submota eos in ecclesiastica communione suscipias, et praefatum monasterium nec in bonis nec in personis de caetero inquietes, nec ab aliquo infestari permittas. Molestum autem nobis est quoniam litteris nostris non qualem decuit reverentiam exhibuisti, et fratres ipsos post susceptos apostolicos apices infestasti. Eapropter mandando praecipimus quatenus fratres, qui pro tua infestatione ab eodem monasterio recesserunt, ad locum suum reducas, vel libere redire permittas.
CCCXLIII.  Ad Stephanum Aeduensem episcopum.--Al. abbatem Vizeliacensem instituit.   (Anno 1131-1139, Jan. 27.) [MANSI,  Concil.,  XXI, 402.]
Author: Innocentius II

INNOCENTIUS episcopus, servus servorum Dei, venerabili fratri STEPHANO Aeduensi episcopo, salutem et apostolicam benedictionem.

Quemadmodum tua novit fraternitas, Vizeliacense monasterium, pro pastoris absentia tam in temporalibus quam in spiritualibus maximum sustinuit detrimentum. Ne igitur ipsum monasterium propter hoc diutius fatigetur, dilectum filium nostrum Al., subpriorem Cluniacensem, ejusdem loci monachis in abbatem dedimus. Ideo fraternitati tuae mandamus, quatenus ei vice nostra manum benedictionis imponas. Datum VI Kal. Februarii.
CCCXLIV.  Ad Gregorium Bergomatem episcopum.   (Anno 1138-1139, April. 9.) [LUPUS,  Cod. diplom. Bergom.,  II, p. 1018.]
Author: Innocentius II
Date:  [REGORIO]

INNOCENTIUS episcopus, servus servorum Dei, venerabili fratri G Bergamensi episcopo, salutem et apostolicam benedictionem.

Fraternitatem tuam latere non credimus quoniam nos de discordia quae inter clericos Sancti Vincentii et Sancti Alexandri agebatur affectione paterna dolentes susceptis sacramentis eam definivimus et definitionem scripti nostri auctoritate firmavimus. Et quoniam quidam, sicut accepimus, pacis et concordiae turbatores mandatum nostrum super hoc cavillationibus suis negligunt observare, per praesentia tibi scripta mandamus atque praecipimus quatenus de sede in mensa praeceptum nostrum, et de fidelitate clericorum ac caeteris sententiam, inter ipsos a nobis datam irrefragabiliter facias observari. Si vero canonici S. Vincentii pravae intentionis studiis fidelitates a clericis ipsius episcopatus nullatenus suscipere et a mensa se subtrahere voluerint, super his et aliis ita provideas ut clerici Sancti Alexandri antiquam consuetudinem quam in nostra praesentia testibus probaverunt, et per nostram sententiam obtinuerunt, de caetero non omittant. Donationes, venditiones, alienationes, seu quaelibet invasiones de bonis Bergamensis Ecclesiae ab Arnulfo intruso, vel ejus tempore factae, a praedecessoribus nostris et nobis, et sunt cassatae et evacuatae. Ideoque nolumus quod in his tempus ipsius Arnulfi in praescriptione computetur. Data Laterani V Idus Aprilis.
CCCXLV.  Ecclesiae S. Alexandri Bergomatis canonicos de superiore epistola certiores facit.   (Anno 1138-1139.) [LUPUS,  ibid.,  p. 1018.]
Author: Innocentius II
Date:  [regorio]

INNOCENTIUS episcopus, servus servorum Dei, canonicis Sancti Alexandri, salutem et apostolicam benedictionem.

Pro discordia terminanda quam inter vos et canonicos Sancti Vincentii agebatur, affectione paterna laboravimus, et susceptis sacramentis debitum finem imposuimus. Ideoque grave nobis esse noscatis, quoniam, sicut accepimus, quod a nobis super hoc statutum est observare negligunt et quibusdam verborum cavillationibus impedire contendunt. Unde venerabili fratri nostro G episcopo vestro praecipiendo injunximus quatenus de sede in mensa praeceptum nostrum, et de fidelitate clericorum ac caeteris sententiam inter vos et ipsos a nobis datam irrefragabiliter faciat observari; si vero ipsi canonici fidelitates a clericis ipsius episcopatus pravae intentionis studiis suscipere noluerint, et a mensa se subtraxerint, super his et aliis ita vobis provideat, ut antiquam consuetudinem quam in nostra praesentia testibus approbatis et per nostram sententiam obtinuistis de caetero non amittatis.